SKRIFTLIG FORESPØRGSEL E-1958/03

af Paulo Casaca (PSE) til Kommissionen

(13. juni 2003)

Om: Oplysninger om EUGFL, Garantisektionen

I spørgsmål P-3775/02(1) stillede medlem af EP António Campos spørgsmål til Kommissionen om hvor stort et beløb, der årligt udbetales over EUGFL, Garantisektionen, til de 100 vigtigste støttemodtagere i hver medlemsstat, men Kommissionens svar omhandler kun den direkte støtte, som kun udgør ca. 60 % af det samlede beløb, EUGFL, Garantisektionen, giver ud.

Råder Kommissionen ikke over elementer, der sætter den i stand til ved hjælp af CATS-systemet at svare på det spørgsmål, António Campos har stillet om EUGFL, Garantisektionens, samlede udgifter?

Hvor stort et beløb udbetales der årligt over EUGFL, Garantisektionen, til de 100 vigtigste støttemodtagere i hver medlemsstat, inklusive udbetalinger ud over de direkte støttebeløb?

(1) EUT C 192 E af 14.8.2003, s. 138.

Svar afgivet på Kommissionens vegne af Franz Fischler

(16. juli 2003)

De to tabeller, der er fremsendt direkte til det ærede medlem og til Parlamentets sekretariat, viser for 14 af medlemsstaterne(1) de samlede beløb og procentandele, der modtages af de 100 største støttemodtagere (som defineret i Rådets forordning (EF) nr. 1259/1999(2)), og anden støtte udbetalt under Den Europæiske Udviklings- og Garantifond for Landbruget (EUGFL), Garantisektionen(3).

Med hensyn til tabellen over de øvrige udbetalinger under EUGFL Garantisektionen er det vigtigt at være opmærksom på følgende punkter, der også forklarer, hvorfor en relativ stor del af disse støtteudbetalinger er udbetalt til et begrænset antal modtagere.

Modtagerne af fællesskabsstøtte til visse markedsinstrumenter, f.eks. eksportrestitutioner, offentlig oplagring eller andre afsætningsforanstaltninger på markedet, er normalt virksomheder eller institutionelle enheder. Formålet med disse foranstaltninger er at skabe balance mellem de forskellige markeder og opretholde et fornuftigt prisniveau, så landmændene sikres en rimelig indtjening. Der er derfor landmændene, der i sidste ende drager fordel af denne støtteordning, også selv om de ikke direkte modtager støtte.

Under visse fælles markedsordninger for f.eks. frugt, grøntsager, bananer eller tobak sker udbetalingen normalt til producentorganisationerne. Nogle af disse producentorganisationer tæller flere hundrede medlemmer, og derfor er der tale om anseelige beløb. Producentorganisationerne modtager udbetalingerne og overfører dem derefter til de endelige støttemodtagere. Sidstnævnte transaktioner figurerer dog ikke i CATS-databasen.

Den fælles markedsordning for sukker er baseret på støttemekanismer, der ikke er rettet direkte mod landmændene. Den type foranstaltninger er eksportrestitutioner og produktionstilbagebetalinger, der for visse støtteberettigede produkter ydes af den kemiske industri, eller der kan være tale om støtte til markedsføring af fremstillet sukker og til raffinering af visse typer råsukker til hvidt sukker. Her er det igen landmændene, der i sidste ende drager fordel af disse støtteordninger, også selv om de ikke direkte modtager støtte.

Visse markedsinstrumenter er tilrettelagt, så udbetalingerne sker til de led, der forarbejder produkterne. Det gælder f.eks. tørret foder og bomuld. Det er her igen klart landmændene, der i sidste ende drager fordel af disse støtteordninger, også selv om de ikke direkte modtager støtte.

Tabellen omfatter ikke negative beløb, der er fremkommet ved sanktioner, inddrivelser og bøder.

Tabellen omfatter ikke udbetalinger til udviklingsstøtte til landdistrikterne under EUGFL Garantisektionen. På grund af støtteudbetalingernes særlige karakter kan CATS-databasen ikke indeholde udførlige data for alle udbetalinger til de endelige støttemodtagere under denne ordning.

Endelig skal det fremhæves, at en række politiske ændringer gennemført på foranledning af Kommissionen kraftigt har reduceret andelen af de indirekte støtteordninger i forhold til de direkte støtteordninger en tendens, som fortsætter. I løbet af de sidste ti år er støtte i form af andre EUGFL Garantiudbetalinger faldet fra 91 % af budgettet til ca. 35 % i 2001.

(1) Der foreligger ikke tilstrækkelige data for Grækenland.

(2) Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte, EFT L 160 af 26.6.1999.

(3) Tallene refererer til regnskabsåret 2000.